2018. gada Eirovīzijas dziesmu konkurss

Norises vieta

Portugāle iespēju rīkot 2018. gada konkursu izcīnīja pēc uzvaras 2017. gada konkursā. Jau nākamajā dienā pēc fināla, Portugāles raidsabiedrība RTP paziņoja, ka Portugāle oficiāli piekrīt rīkot 2018. gada Eirovīzijas dziesmu konkursu.

Saistīti pasākumi

Dienā, kad tika paziņota rīkotājpilsēta — Lisabona, tika paziņotas arī norises vietas tādiem ar Eirovīziju saistītiem pasākumiem kā atklāšana ar sarkanā (zilā) paklāja ceremoniju, Eiroklubs un Eirovīzijas ciemats.

Eirovīzijas ciemats

Eirovīzijas ciemats ir oficiāla Eirovīzijas dziesmu konkursa fanu un sponsoru zona konkursa norises laikā, kur uzstājas vairāki mākslinieki, un tiešraides šovu laikā šeit tiek pārraidīts tas. Portugāles Radio un Televīzijas ģenerāldirektors Gosalo Reiss paziņoja to, ka Lisabonas dome ir devusi atļauju izmantot Eirovīzijas ciematam Lisabonas komerciālo laukumu, kas zināms arī kā pils laukums, tas ir arī lielākais laukums visā pilsētā un atrodas blakus Težu upei. Tā bija oficiālā festivāla norises vieta Lisabonā Eirovīzijas laikā, tur atradās skatuve, un, kur uzstājās vairāki mākslinieki. Eirovīzijas ciemats tika atklāts 2018. gada 4. maijā.

Zilais paklājs

Sarkanais paklājs (šī gada konkursā tas būs zilais paklājs) atradās Lisabonas Mākslas, Arhitektūras un Tehnoloģijas muzejā (MAAT), ceremonija notika 2018. gada 6. maijā. Pasākuma laikā prese, fani un viesi varēja satikties ar visiem konkursa dalībniekiem.

Konkursa atklāšana

Pēc sarkanā (zilā) paklāja ceremonijas, Lisabonas elektrības muzejā notika konkursa atklāšanas pasākums.

Eiroklubs

Eiroklubs ir vieta, kur notiek dažādas ar Eirovīziju saistītas ballītes, pasākumi un dalībnieku uzstāšanās, taču tajā nav atļauts ierasties faniem, presei un delegācijām. Lisabonā tas notika vietā, kas atrodas netālu no Eirovīzijas ciemata.

Vizuālais dizains

Konkursa sauklis All aboard! jeb "Visi uz klāja!" tika paziņots 2017. gada 7. novembrī preses konferencē Lisabonas okeanārijā. Konkursa vizuālais dizains sastāv no dažādām okeāna radībām, kas parāda un pierāda Lisabonas un visas Portugāles atrašanos Atlantijas okeāna piekrastē, kā arī valsts seno vēsturi, kas saistīta ar kuģniecību. Neskaitot galveno logo, kas sastāv no stilizēta gliemežvāka, ir izstrādāti vēl 12 dažādi logo, uz kuriem ir parādītas dažādas okeāna ekosistēmas.

Vadītāji

2018. gada 8. janvārī EBU un RTP paziņoja to, ka 2018. gada Eirovīzijas dziesmu konkursu vadīs pirmo reizi 4 sievietes: Katarina Furtado, Daniela Rua, Silvija Alberto un Filomena Kautela. Tā bija pirmā reize kopš 2013. gada konkursa, kad vadītājs nav vīrietis. 2018. gada 4. maijā tika paziņots, ka Filomena Kautela būs green-room vadītāja.
Zilā paklāja ceremoniju vadīja aktrise Klaudija Semento, radio vadītāja Ineža Lopeza Gonsalvesa, kā arī aktieris un TV raidījumu vadītājs Pedro Grenžers un aktieris un režisors Pedro Penims, kuri abi vadīja arī preses konferences.

Skatuve

Konkursa skatuves dizains tika atklāts 2017. gada 5. decembrī, un tās dizaineris ir Floriāns Vielders, kurš bijis skatuves dizaineris 2011., 2015. un 2017. gada konkursu skatuvēm. Tās pamatā ir 4 galvenās iezīmes Portugāles vēsturē un kultūrā — jūra, navigācija, kartes un kuģniecība. Pirmo reizi kopš 2010. gada konkursa uz skatuves neatradās neviens LED ekrāns.

Jaunie noteikumi

Iepriekšējā gada konkursa notikumu dēļ, sakarā ar rīkotājpilsētas izvēli un nesaskaņām starp Ukrainas valdību un Krievijas pārstāvi konkursā Jūliju Samoilovu, kā arī par nekorektiem Armēnijas, Azerbaidžānas un Ukrainas žūrijas balsošanas rezultātiem, EBU šī gada konkursam nolēma manīt Eirovīzijas dziesmu konkursa noteikumus. Kopš šī brīža katrai dalībvalstij būs aizliegts piedalīties ar dalībnieku vai arī sūtīt uz rīkotājpilsētu kādu no komandas dalībniekiem, kas varētu pārkāpt, ieceļojot valstī, attiecīgās valsts likumus. Neatļaus arī valsts žūrijā iekļaut cilvēkus, kas būtu saistīti ar attiecīgās valsts pārstāvošo dalībnieku.

Budžets

2017. gada 16. maijā Portugāles Radio un Televīzijas direktors Gunsalo Reiss paziņoja, ka 2018. gada Eirovīzijai netiks tērēts pārmērīgi daudz naudas. Vēlāk, 2017. gada 16. maijā Lisabonas mērs Fernando Medina paziņoja to, ka pilsētā, Eirovīzijas norises laikā tiks ieviests tūristu nodoklis par palikšanu pilsētā, kas finansēs Portugāles, Lisabonas un RTP izmaksas 2018. gada Eirovīzijai.

Atklāšanas un starpšova viesmākslinieku priekšnesumi

2018. gada 12. martā RTP paziņoja pirmos konkursa šovu viesmāksliniekus. Finālā atklāšanas priekšnesums bija fado žandra, kuru izpildījq dziedātājas Marisa un Anna Moura. Tam sekoja karogu parāde, kas bija līdzīga visām atklāšanas ceremonijām kopš 2013. gada konkursa. Fona mūzika bija portugāļu dueta Beatbombers dziesmas, kuras tas izpildīja tiešraidē. Starpšova viesmākslinieki bija 2017. gada Eirovīzijas dziesmu konkursa uzvarētājs Salvadors Sobrals, kurš izpildīja savu uzvarētāja dziesmu Amar pelos dios, kā arī jauno singlu. Vēl finālā uzstājās elektroniskās mūzikas mākslinieks Branko ar Sāru Tavaresu, Mairu Andradži un Džino Džisandjago.

Citas valstis

Lai valsts varētu piedalīties konkursā, tai jābūt EBU biedrei.

Baltkrievu dziesmas pieteikums

2018. gada 10. janvārī krievu sociālajā tīklā VK izplatījās ziņa, ka ukraiņu dziedātājs Aļeksejevs ir izpidījis savu Baltkrievijas nacionālās atlases dziesmu Forever krievu valodā (kā Навсегда) 2017. gada maijā — pirms 2017. gada 1. septembra, kad sākās EBU noteiktais konkursa dalībvalstu dziesmu pieteikšanās periods. Seši nacionālās atlases dalībnieki draudēja izstāties no tās, ja Aļeksejevam būtu atļauts piedalīties atlasē. Viena no šiem 6 dalībniekiem Sofija Lapina izstājās no atlases pilnībā. Vēlāk baltkrievu pārraidītājs BTRC atļāva dziedātājam piedalīties atlasē ar uzlabotu dziesmas melodiju. Aļeksejevs ar dziesmu Forever vēlāk arī uzvarēja atlasē un pārstāvēs Baltkrieviju 2018. gada Eirovīzijas dziesmu konkursā maijā Lisabonā, Portugālē. Tomēr 2018. gada 23. februārī tika paziņots, ka EBU ir pieprasījusi, ka Aļeksejevam maijā būs jāizpilda sava dziesmas Forever oriģinālā versija.